Si marxes de viatge, pots seguir algunes recomanacions per evitar riscos durant l'estada al lloc de destí.
S'aconsella no menjar cap fruita sense pelar ni cap verdura crua, i cal tenir una cura especial amb les amanides.
La carn i el peix no han de consumir-se crus ni poc fets.
Cal que vagis amb compte amb la rebosteria i els gelats, perquè es contaminen fàcilment.
El bon aspecte d'un aliment no garanteix que no estigui contaminat.
Tampoc no has de consumir llet ni els seus derivats sense higienitzar.
Per la climatologia que hi ha als tròpics, és aconsellable ingerir líquids abundants.
Tenint en compte que l'aigua és un transmissor de malalties infeccioses important, beu només aquella que ofereixi garanties suficients: l'embotellada cal que sigui oberta davant teu.
Cal que tinguis una cura especial amb els glaçons, perquè poden estar preparats amb aigua contaminada.
En cas d'aigües potencialment perilloses, se n'aconsella el tractament amb lleixiu, a fi que siguin aptes per al consum humà: hi calen dues gotes per litre d'aigua i, després, esperar trenta minuts o consumir aigua bullida durant deu minuts.
El bany en rius i llacs d'aigua dolça pot ser perillós, ja que es poden adquirir malalties parasitàries.
Una piscina clorada és la millor garantia en aquest sentit.
Per caminar dintre l'aigua, utilitza un calçat impermeable i mai no ho facis amb els peus descalços.
Es recomanen els banys o les dutxes tan freqüents com sigui possible, tenint una cura especial a eixugar-se totes les parts del cos per evitar que algunes zones quedin humides i puguin ser un focus d'infecció.
Evita el contacte amb qualsevol tipus d'animals, inclosos els domèstics, ja que poden no estar controlats sanitàriament.
Les principals mesures de prevenció enfront les picades de mosquits consisteixen a aplicar repel·lents a la pell i utilitzar peces de roba de colors clars, que cobreixin la major part de la superfície del cos.
Sacseja els llençols i les mantes abans de ficar-te al llit, a més de la roba i el calçat abans de vestir-te, per si s'hi hagués pogut amagar algun insecte.
Les modificacions en les condicions alimentàries, en els horaris, l'hàbitat... produïdes durant el viatge, poden desencadenar alteracions digestives.
La diarrea de la persona que viatja és una malaltia molt freqüent, sobretot en aquelles que van a les zones subdesenvolupades.
Per evitar-la, cal adoptar mesures preventives amb el consum d'aigua i els aliments no contaminats.
El restrenyiment es pot produir per transgressions dietètiques i modificacions en els hàbits alimentaris, com també per l'estada prolongada en el seient d'un vehicle.
Els dolors d'estómac els pot causar l'abús de picants, condiments, begudes alcohòliques o fruites àcides.
Per resoldre el problema, de vegades n'hi ha prou amb restablir l'equilibri alimentari amb una dieta apropiada.
Cal tenir cura especial amb el sol.
Utilitza barret i ulleres de sol, empra cremes amb filtres solars protectors i beu molts líquids.
Evita les irritacions de la pell, freqüents en persones amb obesitat i en nens.
Les infeccions per fongs poden complicar-se amb la calor i la humitat.
S'ha de preveure una possible agudització d'una al·lèrgia pel contacte amb al·lèrgens, el canvi estacional o d'altres factors ambientals.
A part d'accidents esportius o casuals, els de trànsit són una de les principals causes de mort de les persones que viatgen a països tropicals.
Per tal d'evitar-los, s'han de complir estrictament les normes de trànsit vigents, anar amb molta precaució i familiaritzar-se amb el país i amb la seva idiosincràsia en la conducció.
Les malalties de transmissió sexual, inclosa la sida i l'hepatitis B, han augmentat en els darrers anys i són molt freqüents en alguns països amb un nivell de desenvolupament baix.
Per prevenir-les, cal prendre algunes precaucions.
A les àrees de gran altitud, les persones amb malalties del cor i el pulmó poden tenir descompensacions perilloses.
A més, es pot tenir insomni, ansietat i mal de cap, entre d'altres.
Per evitar aquestes alteracions, has d'anar realitzant una adaptació progressiva.
Els canvis horaris de les persones que viatgen provoquen sovint alteracions, com ara insomni, irritabilitat, malestar i astènia, entre d'altres.
Si vols més informació o tens dubtes, pots consultar el web Canal Salut o trucar a 061 CatSalut Respon.